Aesoc'h eo ar blegenn  a vremañ eget hini 1925, aesoc'h a-galz eget an amveziadoù o ren er bloavezhioù kentañ war-lerc'h ar brezel, da vare krouidigezh Al Liamm, a gendalc'has gant obererezh Gwalarn. Distrujet an Emsav gant heskinerezh ar Stad C'hall ez eo en-dro d'Al Liamm, en-dro d'al lavar, en em vodas adarre an dud. Aesoc'h eo evidomp, hep mar ebet; koulskoude saviad un destenn lennegel a chom an hevelep hini. Ur burzhud, liz da Zonalda, burzhud ar gerioù anavezet pe nevez, plat pe orinel, gerioù, a lavaran, rak gant gerioù  eo e reer lennegezh, ha n'eo ket gant mennozioù gerioù o kemer a greiz holl ur ster hag un nerzh nevez, a lak da ziwanañ ur bed dianav, kar d'hon hini, marteze, ha koulskoude disheñvel krenn rak handerc'hañ eo an arz bepred ur bed a zo dimp splann hag anat raktal, a intentomp, a garomp marteze, hag en deus evidomp kement a werc'helezh, pe muioc'h a-wechoù, eget ar bed ma vevomp.